അഴീക്കല് മല്സ്യബന്ധന തുറമുഖത്തെ അന്താരാഷ്ട്ര നിലവാരത്തിലേക്ക് ഉയര്ത്തു൦ : മന്ത്രി സജി ചെറിയാന് കണ്ണൂര് : പുതിയ വികസന പദ്ധതികള് നടപ്പിലാക്കി അഴീക്കല് മല്സ്യബന്ധന തുറമുഖത്തെ അന്താരാഷ്ട്ര നിലവാരത്തിലേക്ക് ഉയര്ത്തുമെന്ന് ഫിഷറീസ്, സാംസ്കാരിക വകുപ്പ് മന്ത്രി സജി ചെറിയാന്. തുറമുഖം സന്ദര്ശിച്ച ശേഷം സംസാരിക്കുകയായിരുന്നു അദ്ദേഹം. നിലവില് തുറമുഖത്ത് ലഭ്യമായ ഏഴര ഹെക്ടര് ഭൂമിയില് ആവശ്യമായ എല്ലാ സൗകര്യങ്ങളും ഉള്പ്പെടുത്തി വികസന മാസ്റ്റര് പ്ലാന് തയ്യാറാക്കാന് ബന്ധപ്പെട്ടവര്ക്ക് നിര്ദ്ദേശം നല്കിയതായും മന്ത്രി അറിയിച്ചു.തുറമുഖത്തെ സമ്ബൂര്ണ നവീകരണത്തിലൂടെ മികവുറ്റതാക്കി മാറ്റാനാണ് പദ്ധതിയിട്ടിരിക്കുന്നത്. തുറമുഖത്തെ അവശേഷിക്കുന്ന സ്ഥലങ്ങള് ഉപയോഗപ്പെടുത്തി കൂടുതല് പേര്ക്ക് തൊഴില് നല്കുന്നതിനാവശ്യമായ സംരംഭങ്ങള് ആരംഭിക്കും. മല്സ്യങ്ങളില് നിന്നുള്ള മൂല്യവര്ധിത ഉള്പ്പന്നങ്ങള് നിര്മിക്കുന്നതിനായുള്ള സംരംഭങ്ങളാണ് ഇവിടെ കൊണ്ടുവരാന് ആഗ്രഹിക്കുന്നത്. ഇതിനായി നിലവിലുള്ള ഒരു കെട്ടിടം നവീകരിക്കുകയും മറ്റൊന്ന് പൊളിച്ചുമാറ്റി പുതിയത് പണിയുകയും വേണം. അതിനാവശ്യമായ എസ്റ്റിമേറ്റ് ഉടന് തയ്യാറാക്കും. വികസനത്തിന്റെ ഭാഗമായി ഐസ് പ്ലാന്റിന്റെ നിര്മാണം ഉടന് പൂര്ത്തിയാക്കും.വാര്ഫിന്റെ കേടുവന്ന ഭാഗങ്ങള് നവീകരിക്കുന്നതോടൊപ്പം പുതിയ വാര്ഫ് നിര്മിക്കുന്നതിനാവശ്യമായ എസ്റ്റിമേറ്റ് തയ്യാറാക്കാന് നിര്ദ്ദേശം നല്കിയതായും മന്ത്രി പറഞ്ഞു. എത്രയും വേഗം ഡിപിആര് തയ്യാറാക്കി അംഗീകാരം നേടി നിര്മാണ പ്രവൃത്തികള് ആരംഭിക്കും.സംസ്ഥാനത്ത് ഫിഷറീസ് തുറമുഖങ്ങളുടെ എണ്ണം കൂട്ടുന്നതിന് പകരം നിലവിലെ തുറമുഖങ്ങളുടെ നിലവാരം മെച്ചപ്പെടുത്താനാണ് സംസ്ഥാന സര്ക്കാര് ലക്ഷ്യമിടുന്നത്. ഇവിടങ്ങളിലുള്ള അടിസ്ഥാന സൗകര്യങ്ങളുടെ കുറവ് പരിഹരിക്കുന്നതിനാണ് പ്രഥമ പരിഗണന നല്കുക. അതിലൂടെ മല്സ്യ ബന്ധന മേഖലയിലെ സ്ത്രീകള് ഉള്പ്പെടെയുള്ളവര്ക്ക് മികച്ച തൊഴിലവസരങ്ങള് സൃഷ്ടിക്കാനാകുമെന്നും മന്ത്രി പറഞ്ഞു. തുറമുഖം അന്താരാഷ്ട്ര നിലവാരത്തിലേക്കുയര്ത്തുന്നതിന്റെ ഭാഗമായി ഫിഷറീസ് സ്കൂളിലെ വിദ്യാര്ഥികള്ക്കായി മികച്ച സ്റ്റേഡിയം നിര്മിച്ചുനല്കും. തുറമുഖത്ത് വിശ്രമ കേന്ദ്രങ്ങള്, കുട്ടികള്ക്കായുള്ള കളിസ്ഥലങ്ങള്, പാര്ക്കുകള്, നല്ല ഭക്ഷണം, കുടിവെള്ളം എന്നിവ ലഭിക്കുന്ന കേന്ദ്രങ്ങള്, മികച്ച നിലവാരത്തിലുള്ള ടോയ്ലെറ്റുകള്, പൂന്തോട്ടം തുടങ്ങിയ സൗകര്യങ്ങള് ഒരുക്കുമെന്നും മന്ത്രി അറിയിച്ചു.